ЗэгурыIуэу, зызэхащIыкIыу зы щIыналъэ зэдисщ
Ставрополь щIыналъэм щылажьэ «Адыгэхэр» щэнхабзэ центр» жылагъуэ зэгухьэныгъэм махуэку кIуам Iуэху дахэ иригъэкIуэкIащ. А хэгъуэгум щыпсэу, щеджэ, щылажьэ адыгэ щIалэгъуалэ 200м нэб лагъэ зыхэта зэхуэсым кърихьэлIат Ставрополь крайм Лъэпкъ Iуэхухэмрэ къэзакъхэмкIэ и комитетым, къалэм дэт Зэныбжьэгъугъэм и унэм, лъэпкъ зэгухьэныгъэхэм я Iэтащхьэхэр.
«Зы унагъуэ, зы къэрал» фIэщыгъэцIэм щIэту екIуэкIа зэIущIэм и мурад нэхъыщхьэу щытар адыгэ щIалэгъуалэм я лъэпкъ щэнхабзэм пщIэ хуащIу егъэсэнырщ, нэгъуэщI лъэпкъхэм къахэкIахэр ялъытэу къэгъэхъунырщ, нэхъыщхьэращи, адыгэр сыт хуэдэ лъэпкъми дэгъуэгурыкIуэфу, дэлэжьэфу зэрыщытыр зыхегъэщIэнырщ.
Пшыхьым театр жыпхъэм иту щагъэлъэгъуащ адыгэм ижьижьыж лъандэрэ къыдекIуэкI хабзэхэм ящыщ Iыхьэхэр, хьэгъуэлIыгъуэ теплъэгъуэхэр, щIалэгъуалэр нэхъ дэзыхьэхрати, адыгэ джэгум и хабзэр ягъэлъагъуэу къэфащ. Адыгэ унагъуэм зэрыщыхабзэти, хьэщIэхэм Iуагъэхуащ адыгэ шхыныгъуэхэр.
«Адыгэхэр» щэнхабзэ центр» зэгухьэныгъэм къызэригъэпэща зэхуэсыр лъэпкъ зэмылIэужьыгъуэхэм я зэхуэзапIэ, нэхъыжьхэмрэ нэхъыщIэхэмрэ я зэпсэлъапIэ зэрыхъуам шэч хэлъкъым. Адыгэ щIалэгъуалэм зыхуагъазэу абы къыщыпсэлъащ Ставрополь щIыналъэм Лъэпкъ Iуэхухэмрэ къэзакъхэмкIэ и комитетым и унафэщI Зритнев Владислав, къалэм дэт Зэныбжьэгъугъэм и унэм и Iэтащхьэ Васянин Виталий, абазэ, къэрэшей, ермэлы, дагъыстэн, шэшэн, къэзакъ лъэпкъщэнхабзэ зэгухьэныгъэу хэгъуэгум щыIэхэм я тхьэмадэхэр.
«Зы унагъуэ, зы къэрал» фIэщыгъэцIэр ауэ сытми къэдгупсысауэ аракъым, жиIащ «Адыгэхэр» щэнхабзэ центр» жылагъуэ зэгухьэныгъэм и унафэщI Шыбзыхъуэ Юрий. Кавказым ис лъэпкъхэм я деж нэтхьэсыну дызыхуей къыхуеджэныгъэщ ар. Сэ сызэреплъымкIэ, лъэпкъ зэпэщIэувэныгъэхэм я нэхъыбэм щхьэусыгъуэ яхуэхъур зыщ дэ дызэрызэмыщхьыр къыдолъыхъуэ, дызэзышалIэ Iуэхугъуэхэр къыхэдубыдыкIыу дызэкъуэувэным и пIэкIэ. Къапщтэмэ, дэ псори дызэщхьщ. Ар и кIэм нэсу къыдгурыIуэн папщIэ, дэтхэнэми и хабзэм, щэнхабзэм, дуней тетыкIэм нэхъыфIу зыщыдгъэгъуэзэн хуейуэ аркъудейщ, итIанэ нэхъыфIу удэгъуэгурыкIуэфынущ сыт хуэдэ лъэпкъми. Мис апхуэдэ лъабжьэ иIэщ мы къызэдгъэпэщ пшыхьхэм. Мыпхуэдэ зэIущIэхэм адыгэм и щэнхабзэ бейр дгъэлъагъуэм и мызакъуэу, нэгъуэщI лъэпкъхэми ди гур язэрыхузэIухар, дадэлэжьэну дызэрыхьэзырыр, зы унагъуэ хуэдэу дызэгурыIуэу, мамырыгъэ ди зэхуаку дэлъу дызэдэпсэуну дызэрыхьэзырыр къигъэлъагъуэу къысщохъу сэ.
Пшыхьыр джэгу дахэкIэ зэхуащIыжащ.
Къэбарт Мирэ.
